શાલિનીનો નશો તો કંઈક અલૌકિકજ હતો. એની ઉપરથી દ્રષ્ટિ જાણે ખસવા માટે તૈયારજ ન થાય . એના પરફ્યુમ ની મહેક , એની અંગ્રેજી અદાઓ , એની આધુનિક ટેવો અને પંપાળ વાળા નખરાઓ . શાલિની જોડે અવિનાશની આયુ જાણે ફ્લેશ બેકમાં જતી રહેતી. એ ફરીથી ૨૦ વર્ષનો નટખટ યુવાન બની જતો . ફક્ત શરીરથીજ નહીં મનથી પણ તાજી યુવાનીનો સ્પર્શ શાલિની એને આપી દેતી . શાલિનીનો સાથ એને એક નવાજ વિશ્વમાં લઇ જતો . પરંપરાગત જીવનની બેડીઓ અને નીરસતા જ્યાં દૂર દૂર સુધી અસ્તિત્વ ન ધરાવતા . ફરજ અને કર્તવ્યના ભારેખમ શબ્દોનો ભાર ત્યાં ઉઠાવવાનો ન હતો . શ્વાસો ગણી – ગણીને ભરવાની ન હતી . બધુજ મુક્ત હતું , સ્વતંત્ર હતું . કોઈ બંધન નહીં ફક્ત એક સંબંધ .